FI Euroopan unionin virallinen lehti C 48/14

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 48/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

” ” (KAFAE DOI TUNG)

EY-N:o: TH-PGI-0005-0814-27.05.2010

SMM ( X ) SAN ( )

1. Nimi

” ” (Kafae Doi Tung)

2. Jäsenvaltio tai kolmas maa

Thaimaa

3. Maataloustuotteen tai elintarvikkeen kuvaus

3.1 Tuotetyyppi

Luokka 1.8 Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

”Kafae Doi Tung” tarkoittaa arabica-kahvin papuja, joita saadaan Chiang Rai -maakunnassa sijaitsevassa Nang Non -vuoristossa kasvatetuista kahvipensaista. Kahvipensaat kasvavat 800–1 200 metrin korkeudessa merenpinnasta Doi Tung -kehitysprojektin alueella, johon kuuluu kaksi hallintopiiriä (amphur): Mae Fah Luang ja Mae Sai. Alueen koordinaatit ovat 20°13′45″–20°26′39″ pohjoista leveyttä ja 99°43′18″–99°52′52″ itäistä pituutta (jäljempänä ’yksilöity maantieteellinen alue’). Kafae Doi Tung koostuu yksinomaan kaupallisista arabica-hybrideistä, jotka puolestaan on saatu risteyttämällä Catimor-, Caturra- ja Catuai-hybridejä.

Kafae Doi Tung on yhdeltä rajatulta alueelta saatava kahvi. Kahvipensaat kasvavat vehreän puuston varjossa. Pensaita hoidetaan hyvin kaikissa tuotantovaiheissa, ja kahvin jalostus istutuksesta paahtamiseen ja pakkaamiseen toteutetaan huolellisesti. Kafae Doi Tung ei sisällä toksiineja eikä okratoksiinia. Tämän ansiosta Kafae Doi Tungissa on ainutlaatuinen tasapainoinen maku ja hedelmäinen makea tuoksu/aromi. Se on verrattain hapokasta mutta ei kitkerää. Rungoltaan ja suutuntumaltaan se on keskitäyteläinen.

Tuotteiden ominaisuudet

— Kahvi: arabica, joka on saatu risteyttämällä Catimor-, Caturra- ja Catuai-hybridejä tasalaatuisuuden varmistamiseksi.

Kafae Doi Tungin fyysiset ominaisuudet:

— Vihreät kahvipavut (raakakahvi): Kafae Doi Tung -laadun vihreät kahvipavut ovat väriltään sinertävän vihreitä tai vihreitä, ja niiden kosteuspitoisuus on 10–12 prosenttia.

— Paahdettu kahvi: Kafae Doi Tung -laatuinen paahdettu kahvi on kohtalaisen hapokasta, ja sen runko on keskitäyteläinen. Kahvi voidaan paahtaa paahtoasteeltaan vaaleaksi, keskipaahtoiseksi tai erittäin tummaksi. Paahdettu kahvi on väriltään ruskeasta tummanruskeaan, ja siinä on ainutlaatuinen tasapainoinen maku ja hedelmäinen makea tuoksu/aromi. Se on verrattain hapokasta mutta ei kitkerää. Rungoltaan se on keskitäyteläinen.

Thaimaan kauppaministeriön tekijänoikeusosasto myönsi Kafae Doi Tungille vuonna 2006 maantieteellisen merkinnän. Myönnetyn oikeuden mukaan Kafae Doi Tung -brändinimeä voidaan käyttää yhdeltä rajatulta alueelta saatavasta kahvista, jota viljellään 800–1 200 metrin korkeudessa merenpinnasta.

3.3 Raaka-aineet (ainoastaan jalostetut tuotteet)

1) Kahvimarjat tulevat Doi Tung -kehitysprojektin alueelta.

2) Raakakahvi saadaan Doi Tung -kehitysprojektin alueella viljeltyjen kahvipensaiden tuoreista marjoista, ja ne jalostetaan Doi Tung -kehitysprojektin alueella sijaitsevassa tehtaassa, jonka toiminnasta vastaa Mae Fah Luang -säätiö.

3.4 Rehu (ainoastaan eläinperäiset tuotteet)

Ei sovelleta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Istutus

1) Siemenet valitaan tuottoisista ja hyvin silmuuntuvista pensaista, joissa ei ole tauteja eikä kasvintuhoojia. Maatalousosasto vastaa siementen valinnasta Mae Fah Luang -säätiön kautta.

2) Istutuspaikat sijaitsevat 800–1 200 metrin korkeudessa merenpinnasta, vehreän puuston varjossa. Alueen varjoisan ja kumpuilevan rinnemaaston ansiosta kahvimarjat kypsyvät hitaasti. Marjat ovat kiinteitä, ja ne kehittyvät erittäin aromikkaiksi.

3) Istutusväli on noin 2 × 2 metriä.

4) Ruoho leikataan ja rikkakasvit kitketään säännöllisesti vuoden aikana. Ruohonleikkuun jätettä käytetään istutusaukon katteena.

5) Lannoitteita käytetään lehtien ja marjojen ravinteina ja maaperän parantamiseen sopivin väliajoin.

6) Kasvintuhoojien torjumiseen tai tuhoamiseen ei käytetä kemikaaleja.

7) Oksia karsitaan Mae Fah Luang -säätiön ohjeita noudattaen ja säilyttäen hankasilmut, jotta uusia oksia kehittyisi.

Sadonkorjuu ja pergamenttikahvin tuottaminen

1) Sadonkorjuuaika on vuosittain lokakuusta helmikuuhun.

2) Vain kypsät marjat korjataan, ja ne poimitaan huolellisesti käsin.

3) Poimitut marjat viedään tehtaalle viipymättä jo samana päivänä.

4) Marjojen pesuun käytetään korkeatasoisia koneita. Pesussa lehdet ja raa'at marjat nousevat pintaan, jolloin ne voidaan poistaa. Sitten hyvälaatuisissa marjoissa pavut irrotetaan hedelmälihasta.

5) Lima poistetaan linkoamalla, ja näin saadaan valikoitua sopivat pavut. Sen jälkeen papuja fermentoidaan eli niiden annetaan käydä noin 36 tuntia vedessä, jotta lima poistuisi kokonaan. Käymisreaktion vaikutuksesta pavut saavat ainutlaatuisen aromin ja maun.

6) Käymisvaiheen jälkeen pavut pestään puhtaalla juoksevalla vedellä. Sen jälkeen ne kuivataan betonista valetulla tasanteella ja niitä käännetään 30 minuutin välein. Käsittely toistetaan päivittäin, kunnes kosteuspitoisuus on 10–12 prosenttia.

Pergamenttikahvin pakkaaminen ja varastointi

Kuiva pergamenttikahvi, jonka kosteuspitoisuus on 10–12 prosenttia, pakataan juuttisäkkeihin ja varastoidaan ilmavaan paikkaan lavojen päälle, pois auringonvalosta.

Vihreiden kahvipapujen (raakakahvin) tuottaminen

Prosessissa on neljä vaihetta. Kuivasta pergamenttikahvista irrotetaan endokarppi, ja jäljellä olevat epäpuhtaudet poistetaan puhaltimen avulla. Vihreät kahvipavut seulotaan halkaisijan mukaan. Painon mukainen seulonta tapahtuu painovoiman avulla. Tämän prosessin tulokseksi saadaan Kafae Doi Tung -laatuisia vihreitä papuja, jotka tunnetaan nimillä Peaberry, Extra Fancy, Fancy, No 1 ja Prime. Ne ovat väriltään sinertävän tai harmahtavan vihreitä, ja niiden kosteuspitoisuus on 10–12 prosenttia.

Paahdetun kahvin tuottaminen

Kokeneet työntekijät paahtavat vihreät pavut korkealaatuisissa paahtokoneissa. Paahtaminen voidaan suorittaa eri paahtoasteilla: vaaleasta ja keskipaahtoisesta erittäin tummaan. Ensi paahdetaan pieni erä, ja sen jälkeen kahvi arvioidaan ja maistetaan, ennen kuin paahdetaan isompia eriä. Jokainen paahdettu erä arvioidaan ja maistetaan, ja hiilidioksidi poistetaan varovaisesti, jotta kahvin aromi säilyisi. Yleensä raakakahvia paahdetaan 12–15 minuuttia.

Erikokoisia ja -laatuisia paahdettuja kahveja sekoitetaan sitten tiettyjen sekoitussuhteiden mukaan.

Paahdettu kahvi jauhetaan karkeaksi, puolikarkeaksi tai hienoksi.

Alkuperätodisteet

Kahviviljelmien rekisteröinnin ansiosta Mae Fah Luang -säätiö pystyy valvomaan ja seuraamaan kaikkia tuotantovaiheita. Edellä selostettu tuotantoprosessi dokumentoidaan, jotta voidaan taata Kafae Doi Tungin jäljitettävyys.

Kafae Doi Tungin tuotantoprosessin tarkastukset suoritetaan Mae Fah Luang -säätiön sisäisen valvontajärjestelmän mukaisesti. Säätiöllä on oikeus tarkastaa Kafae Doi Tungin tuotanto- ja varastointiprosesseja milloin tahansa, ilman ennakkoilmoitusta.

Jos viljelijät, keräilykeskukset, jalostajat, pakkaajat ja jakelijat haluavat käyttää maantieteellistä merkintää ”Kafae Doi Tung”, niiden on kirjauduttava Mae Fah Luang -säätiön pitämään rekisteriin. Niiden on laadittava ohjekirja ja toimitettava se rekisteriin.

Jäsentietojen peruuttamisesta tai muuttamisesta on ilmoitettava Mae Fah Luang -säätiön rekisterinpitäjälle. Jos ilmoitusta ei tehdä, jäsenyys lakkaa automaattisesti.

3.6 Viipalointia, raastamista, pakkaamista jne. koskevat erityiset säännöt

Pakkauksessa on tuoreuden takaava venttiilireikä, joka päästää ilmaa sisältä ulos mutta estää ulkoilman pääsyn pakkaukseen. Kafae Doi Tung -pakkauksia on kolmea eri kokoa: 200 grammaa, 500 grammaa ja 1 000 grammaa. Laadun ja alkuperän takaamiseksi pakkaaminen on suoritettava Mae Fah Luang -säätiön valvonnassa.

3.7 Merkintöjä koskevat erityiset säännöt

1) Pakkauksessa on oltava sanat ” ” ja/tai ”KAFAE DOI TUNG”.

2) Pakkauksessa voidaan käyttää tuotteelle myönnettyä YK:n huume- ja rikosjärjestön (UNODC) leimaa. Leiman käyttö on vapaaehtoista.

3) Thai GI -logon sekä EU:n logon (EU-rekisteröinnin jälkeen) käyttö on pakollista.

4. Maantieteellisen alueen tarkka rajaus

Yksilöity maantieteellinen alue, jossa kaikki tuotantoprosessin vaiheet toteutetaan, on Doi Tungin alue, joka käsittää Chiang Rai -maakunnassa sijaitsevat Mae Fah Luangin ja Mae Sain hallintopiirit. Alueen maa-ala on 93 515 raita eli 149,62 neliökilometriä, ja sen koordinaatit ovat 20°13′45″–20°26′39″ pohjoista leveyttä ja 99°43′18″–99°52′52″ itäistä pituutta.

5. Yhteys maantieteelliseen alueeseen

5.1 Maantieteellisen alueen erityisyys

Yksilöity maantieteellinen alue on valtaosin korkeaa vuoristojonoa, joka kulkee pohjois–etelä-suunnassa alueen itä- ja länsiosassa ja muodostaa keskelle kapean laakson. Doi Tung -kehitysprojektin alueella on useita vuoristojonoja, joiden kivimateriaali on vaihtelevaa mutta säänkestävyydeltään valtaosin samanlaista. Jyrkkä maasto on synnyttänyt monia puroja ja jokia, kuten Nam Puen, Huay Pueng, Huey Jalaw, Huay Pa Kluey, Huey Nam Rin, Mae Nam Rai ja 1Nam Dan. Alueella esiintyy rankkasateita, ja sadepäiviä on vuosittain ainakin 120. Keskimääräinen vuotuinen sademäärä on 2 266 millimetriä, ja keskilämpötila on noin 22 °C. Maaperä on lähinnä hiesua, savipitoista hiesua ja hiekkapitoista hiesua sekä savea, joka imee vettä kohtaisesti.

5.2 Tuotteen erityisyys

Vihreät kahvipavut

Tämän prosessin tulokseksi saadaan Kafae Doi Tung -laatuisia vihreitä papuja, jotka tunnetaan nimillä Peaberry, Extra Fancy, Fancy, No 1 ja Prime. Ne ovat väriltään sinertävän tai harmahtavan vihreitä, ja niiden kosteuspitoisuus on 10–12 prosenttia. Doi Tung -laatuisten vihreiden kahvipapujen käsittelyssä on neljä vaihetta. Ensin kuivasta pergamenttikahvista erotetaan endokarppi. Sitten seuraa puhdistusvaihe, jossa epäpuhtaudet ja muut vieraat aineet (esim. rikkoontuneet ja vialliset pavut) poistetaan puhaltimen avulla. Kolmannessa vaiheessa pavut seulotaan halkaisijan mukaan ja sitten vielä painon mukaan painovoiman avulla, jotta vialliset pavut ja sora saadaan poistettua.

Paahdettu kahvi

Kokeneet työntekijät paahtavat vihreät pavut korkealaatuisissa paahtokoneissa Doi Tung -kehitysprojektin alueella. Paahtaminen voidaan suorittaa eri paahtoasteilla: vaaleasta ja keskipaahtoisesta erittäin tummaan. Ensi paahdetaan pieni erä, ja sen jälkeen kahvi arvioidaan ja maistetaan, ennen kuin paahdetaan isompia eriä. Jokainen paahdettu erä arvioidaan ja maistetaan. Hiilidioksidi poistetaan varovaisesti, jotta kahvin aromi säilyisi. Erikokoisia ja -laatuisia paahdettuja kahveja sekoitetaan sitten tiettyjen sekoitussuhteiden mukaan.

Paahdettu kahvi pakataan ilmatiiviisiin alumiinipakkauksiin, joissa tuoreuden takaava venttiilireikä päästää ilmaa sisältä ulos mutta estää ulkoilman pääsyn pakkaukseen. Paahdetulla Kafae Doi Tung -kahvilla on seuraavat ominaisuudet:

Kosteuspitoisuus: pienempi kuin 5 %

Inverttisokeri: vähintään 1,5 %

Kokonaistuhka: 3–6 % kuivapainosta

Vesiliukoinen tuhka: vähintään 75 % kokonaistuhkasta

Kofeiini: vähintään 1 %

Petrolieetteriuute: 8–28 %

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Doi Tung -kehitysprojekti on vuonna 1988 käynnistetty kuninkaan aloite, jonka tavoitteena on edistää uudelleen metsittämistä ja torjua huumeita. Arabica-kahvi kuului valittuihin kasveihin, joita vuoristoseudun väestön oli määrä viljellä unikon asemasta. Kuninkaan aloittama projekti on tuonut mukanaan työpaikkoja ja säännöllisiä tuloja paikallisille ihmisille ja parantanut näin ollen väestön toimeentuloa.

Doi Tung -kehitysprojektille myönnettiin UNODC-leima, jota käytetään Kafae Doi Tung -pakkauksissa.

Kafae Doi Tungia viljellään uudelleenmetsitysalueella, joten kaikki kahvipensaat kasvavat vehreän puuston varjossa. Varjoisuuden, korkean kasvupaikan sekä orgaanisten lannoitteiden käytön ansiosta kahvin marjat kypsyvät vähitellen ja Doi Tung -kahvipavut saavat ainutlaatuisen ja täyteläisen maun. Varjopuustosta varisseet lehdet ovat luonnonmukainen lannoite, joka parantaa maaperän ravintoarvoa, ja suuret varjopuut luovat tasapainoisen ekosysteemin, jossa on tilaa linnuille ja muille eläimille ja erilaisille puille.

Luonto ja inhimilliset tekijät vaikuttavat huomattavasti Kafae Doi Tungin tuotantoon. Doi Tung on 800–1 200 metriä meren pinnan yläpuolelle nouseva vuori (keskikorkea viljely-ympäristö), joka sopii arabica-kahvin viljelyyn. Arabica-kahvin viljelyalueen varjoisuuden ansiosta kahvimarjat kypsyvät hitaasti ja saavat täyteläisen maun ja aromin. Tuotannolle on tunnusomaista myös kahvilajien tarkka valinta, huolellinen hoito, kehittyneet sadonkorjuumenetelmät ja vakioitu tuotantoprosessi.

Eritelmän julkaisutiedot

(asetuksen (EY) N:o 510/2006 (3) 5 artiklan 7 kohta)

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.